
Tuulalle









Alkusanat


Kirjan sisältö syntyi kirjoittaessani erilaisia kirjoituksia opinnäytteinä Avoimen yliopiston kursseille. Kirjan julkaiseminen on kuitenkin ollut alusta alkaen tavoitteeni, jälleen kerran. Kirjan saaminen valmiiksi on eräänlainen etappi elämässä, konkreettinen todistus pitkäaikaisesta työstä. Se on sitä eniten itselleni, mutta myös mieluinen lahja läheisilleni, ja myös muille. Tulevathan kirjani kirjastoihin, ja niitä saa ostaa nettikirjakaupoista.


Tätä kirjoittaessani on tullut täyteen kuusi vuotta historian harrastamista, ja ennen joulua 2023 saavutin humanististen tieteiden kandidaatin oppimäärän. Kirjani on jatko-osa edelliselle historian kirjalleni, joten tiedätte mitä odottaa. Joistakin niistä kursseistani, joihin ei ole kuulunut loppuesseetä, olen koonnut muistiinpanoistani tai kurssin osatehtävistä kokonaisuuden. Tällä kertaa halusin kirjoittaa myös lyhyen kuvauksen kursseista johdatteluna itse esseehen, joka yleensä keskittyy vain yhteen teemaan.


Kirjan lopussa pohdin historian opiskelun merkitystä omaan ajatteluuni ja peräti elämääni. Uskon, että oppi vaikuttaa valintoihini siinä, mitä luen ja katson, mihin matkustan ja mistä olen kiinnostunut. Se on tehnyt maailmastani paljon ymmärrettävämmän, vähentänyt epätietoisuuttani, ja tuonut rauhaa suhtautumisessa asioihin ylipäätänsä. En katso olevani vain menneiden aikojen mies, pikemminkin päinvastoin. Pystyn nykyisin taklaamaan vaikeampia kysymyksiä maailmasta kuin ennen, ja varsinkin sodasta ja rauhasta.


Miten asia onkin, minulla on ilo esitellä tämä kolmas kirjani teille. Kirjoituksistani tulee itselleni rakkaita, ja palaan usein tiettyihin kohtiin uudestaan ja uudestaan. Haluan ikään kuin tarkastaa olenko kuitenkin sanonut asiat oikein. Näin olen tehnyt aikaisempienkin kirjoitusteni suhteen, ja myös työelämässä. Lähes poikkeuksetta olen hyväksynyt kirjoitukseni myös myöhemmin, ja nauttinut omasta tekstistäni. Eikä se oikeastaan ole ihme, sillä tekstinihän on minua, jos mikä. Jos hyväksyn itseni, hyväksyn tekstinikin, joten olkaa hyvä. Petrarcca muuten, humanismin isä, ajatteli, että tekstisi ja elämäsi pitäisi yhtyä yhdeksi, josta seurasi humanismin itu, ja tätä hän suositteli jokaiselle. Tähän suureen ajattelijaan törmäätte tuonnempana, kun jatkatte lukemista eteenpäin.

Antiikin johdantokurssi 2023


Cura Annonae – viljan ja leivän jakelujärjestelmä Roomassa 200 eKr. – 300 jKr. – pienoistutkimus

Kartta muinaisesta Ostiasta noin vuodelta 113 eKr., sijoitus Vatikaanin Museo





Cura Annonae oli Rooman imperiumissa viljan tuonti ja jakelujärjestelmä, joka palveli etupäässä Rooman kaupunkia, myöhemmin Konstantinopolia. Nimi tulee viljan jumalan Annonan mukaan. Kysymyksessä oli logistinen järjestelmä, johon kuului muutamia tuhansia laivoja, ja useita satamia, keskuksenaan Rooman satamakaupunki Ostia. Järjestelmä kehittyi tasavallan aikana 200-luvulta eKr. alkaen vakiintuneeksi, ja sen huippuaika oli 200-luvulla jKr. Keisariaikana systeemi palveli keisareiden politiikkaa, ja sen tarkoituksena oli mm pitää Rooma rauhallisena, ja saada kannatusta keisarille. Tuen piirissä oli kuitenkin vähemmistö kansalaisista, ja säännöt vaihtelivat olosuhteiden ja poliittisen tilanteen mukaan. Muu vilja myytiin markkinaehtoisesti. Hinta saattoi nousta pilviin, jos huhuttiin kapinoista viljan tuontimaissa tai muista epävarmuuksista. Rooman kannalta oli oleellista, että koko logistinen ketju oli varmistettu pitkäaikaisin sopimuksin, jolloin viljan hinta pysyi vakaana.


Monet provinssit tulivat riippuvaiseksi viljan viennistä Roomaan, ja Rooman intressissä oli näiden alueiden pitäminen vakaana. 200-luvulla eKr. viljaa saatiin Sardiniasta ja Sisiliasta. Karthagon valtauksen jälkeen viljelyä siellä suosittiin, ja viljan tuonti kasvoi Pohjois-Afrikasta tasavallan loppukaudella sekä keisarikaudella. Kun Rooma valloitti Egyptin 48 eKr., alkoi laajamittainen tuonti sieltä, ja Aleksandriasta kasvoi hiljalleen suurin viljan tuontisatama. Pohjois-Afrikka jäi kuitenkin oleelliseksi tuontialueeksi sen helppouden vuoksi. Egyptissä vilja tuli saada korjattua ennen Niilin jokavuotista tulvaa, joka peitti pellot jo kesäkuussa. Vilja keräiltiin pelloilta lauttoihin, jotka uitettiin Niilin sivuhaaroja pitkin pääsatamaan. Siellä tarvittiin välivarastoja, jotta vilja virtasi suhteellisen tasaisesti Roomaan. (Karivieri&Meriluoto 2019:171–174) Talvien lopuilla Rooman varastot olivat usein tyhjiä, joka kuvasi miten kriittinen järjestelmän toiminta oli. Laivat eivät pystyneet yhtä tehokkaaseen kuljetukseen läpi vuoden. Keisarikaudella (alkaen 27 eKr.) järjestelmän kehityttyä täyteen kukoistukseensa, panostettiin liikenteen lisäksi juuri monivuotisiin varastoihin, joilla viljan hintaa saatiin vakautettua.


Huippuaikana 200-luvulla jKr. Roomassa oli miljoona asukasta, jolloin Ostian väkiluku oli noin 50000. Parhaimmillaan koko Rooman tarvitsema vilja tuli tuontina. 200-luvun alussa viljan jako oli muuttunut leivän jakeluksi, eli leipomot valmistivat leivät valmiiksi. Seuraavat keisarit aloittivat oliiviöljyn, viinin ja lihankin jakelun kansalaisille, ja varsinkin sotilaille, joilla oli etuoikeus. Järjestelmän alkuaikoina juuri armeijan huolto olikin pääroolissa viljan kuljetuksissa, koska se katsottiin ensisijaiseksi.


Millainen oli liikenneorganisaation hallinto ja milloin se alkoi kehittyä


200-luvun lopussa eKr. alkoi kehittyä varustamotoimintaa, jossa varakkaat sijoittivat osuuksia laivoihin. Senaattorieliitiltä oli kuitenkin lailla kielletty sellaisten laivojen omistus, joihin mahtui enemmän kuin 300 amforaa. Roomassa oli siis varustamotoiminnassa elinkeinovapaus, mutta sitä oli varakkaimmilta tasapuolisuuden vuoksi rajoitettu. Kuljetuksia alettiin tukea, ja ne periaatteessa ulkoistettiin yksityisille laivanomistajille. Valtio toisin sanoin aika rahtasi alukset ja alisti ne osaksi logistiikkajärjestelmäänsä. Alalla toimi erilaisia välittäjiä ja yhdistyksiä, jotka tekivät mahdolliseksi ulkomaalaisten varustamotoiminnan Ostian liikenteessä. Verkoston avulla luotiin kauppasuhteita, ja luultavasti myös kierrettiin sääntöjä. Useat laivan omistajat asuivatkin muualla kuin Ostiassa, etenkin Karthagossa.


Jakelun toimintaa johdettiin Ostian satamasta, jossa sijaitsi jakelupäällikön (prefektin) toimisto. Aleksandriassa oli vastaava toimisto, joka taas keräsi ja laivasi viljaa (Kessler&Temin 2008). Keisarikaudella johtokeskus siirtyi 2 kilometriä pohjoiseen, uuteen Portian satamaan, johon suurimmatkin laivat pääsivät. Satamassa toimi oma ammattikunta, joka otti laivan huolehtiakseen sen ollessa satamassa, ns. kuraattorit, joista kehittyi huolitsijoiden ammattikunta.


Miten liikennettä on tutkittu


Suurin osa antiikin aikaisen meriliikenteen tutkimuksista on tehty arkeologisten keraamisten löytöjen perusteella. Keramiikan topologiakarttojen avulla on voitu kartoittaa merireittejä eri aikakausina. Laivojen kokoja ei ole voitu verifioida arkeologisilla tutkimuksilla Välimeren piirissä (Rickman). Mutta osia laivojen puisista rungoista on säilynyt, mikäli ne ovat uponneet saviperäiseen maahan. Tällaisiin alustoihin uponneiden laivojen sisältämien keraamisten löytöjen sijaintikoordinaateilla on voitu saada vihiä laivojen koosta ja muodoista (Simelius 2023), ja edelleen niiden kantavuuksista. Kuljetussuoritteen ja liikenteen profiilin perusteella on voitu arvioida laivojen lukumääriä.


Arvioita liikenteen määristä ja reiteistä


Arviot tuonnin määristä liikkuvat 272.000 tonnin (Rickman 1980) ja 500.000 tonnin välillä vuodessa (Karivieri&Meriluoto 2019:23). Taloushistorioitsijat ovat arvioineet, että tasavallan aikana tarvittiin keskimäärin 2000–3000 kuljetuskertaa, perustuen yksittäisen aluksen keskimääräiseen kantavuuteen 70 tonnia (Kessler 2023). Aluksia on tämän liikenteen hoitamiseksi tarvittu muutamia tuhansia, ottaen huomioon alusten käytettävyyden (myös huolto- ja telakointijaksot). Keisariaikana liikenne ja alusten koot kasvoivat, jolloin tuonti Aleksandriasta nousi merkittäväksi. Viljan sato kerättiin Egyptissä huhti-kesäkuussa, joka keskitti kuljetuksia sen jälkeiseen aikaan. Liikenne oli kausiluonteista hiljentyen talveksi, ja vaihdellen mm tuuliolosuhteista, viljan korjuusta ja viinin kypsymisestä riippuen. (McCormick 2002:80). Siten olosuhteet talvikausina olivat liikenteelle hankalat, mutta periaatteessa kuljetukset jatkuivat ympäri vuoden.


Meno Aleksandriaan on myötätuulessa kestänyt 10–14 päivää, mutta tulo vastatuulessa on kestänyt ainakin kuukauden. Ottaen huomioon suurinten alusten pitkät satamajaksot, ne ovat keskimäärin tehneet vain yhden edestakaisen matkan vuodessa. Paluun reitti kulki Välimeren pohjoisia rantoja pitkin, ja sillä oli paljon vaaroja. Vahinkojen korvaamiseksi Rooman valtio otti tiettyinä aikoina osan tai koko riskin itselleen. Aluksilla kulki myös matkustajia, tosin vähäisessä määrin. Matkustamisesta on säilynyt joitakin raportteja.


Millaisia olivat tyypilliset laivat


Tyypillinen alus kantoi siis 70 tonnia viljaa tai muuta kuormaa, ja oli yksimastoinen raakapurjealus ilman airoja. Suurimpien kantavuus oli 350 tonnin luokkaa, ja sellaisessa oli kolme mastoa. 70 tonnin laiva on ollut alle 20 metriä pitkä mutta isoimmat ovat olleet 55 metrisiä (Rickman 1980).


Nykyisin viljaa kuljetetaan mm Ukrainasta tyypillisesti noin 35.000 tonnin bulkkilaivoilla, joilla Rooman koko vuotuinen liikenne olisi mahtunut viiteentoista sellaiseen laivaan. Mutta jo Rooman aikaisilla pienillä aluksilla havaittiin, että oli halvempaa tuoda viljaa Egyptistä kuin tuoda sitä kärryillä vain 120 kilometrin päästä.


Vilja kuljetettiin säkeissä alusta loppuun, jolloin sitä voitiin ihmisvoimalla siirtää. Viljan piti olla hyvin kuivaa, ja sen piti pysyä aluksessa paikallaan. Kostea vilja olisi paisunut ja pilaantunut matkalla, ja lastin siirtyminen olisi uhannut laivan vakavutta. (Rickman)


Kuka omisti laivat ja telakat


Amerikkalaiset tutkijat sanovat kaikkien laivojen olleen yksityisiä. Rooman hallinto jakoi tukiaisia ja verohelpotuksia rohkaistakseen laivanrakentajia rakentamaan viljalaivoja, ja otti varustamojen riskit itselleen tarjoten vakuutusta niille omistajille, jotka toimittivat viljaa ympäri vuoden. Riskit talvimerenkulussa olivat korkeimmillaan, jolloin haaksirikkoja tapahtui eniten. Haaksirikkojen tapauksessa sovellettiin jo silloin vanhaa Rhodoksen merilakia, jonka periaatteet ovat vieläkin voimassa. Claudiuksen kaudella (41–54 jKr.) viljakauppa siirtyi enenemässä määrin hallinnon kontrolliin, ja se henkilöityi kulloiseenkin keisariin. Keisari tarjosi etuisuuksia ja kansalaisuusoikeuksia sekä helpotuksia tuonti – ja satamamaksuihin niille laivanomistajille, jotka olivat halukkaita aikarahtaamaan aluksia viljakuljetuksiin. (Charles&Ryan 2018) Tästä voi vetää johtopäätöksen, että sopimuksia eri laivanomistajien kanssa on ollut paljon, joten järjestelmää hallinnoitiin valtavalla määrällä sopimuksia. Koska Rooman hallinto tuki laivanrakennusta, mm antamalla puutavaraa ja mastopuita telakoille, on laivasopimuksiakin ollut lukuisia. Telakat olivat myös yksityisiä yrityksiä, jotka saivat valtion tukiaisia.


Kuljetusoperaattorit myös erikoistuivat tietyille reiteille, kun tunsivat sen erityispiirteet, jolloin he rohkenivat operoida niillä reiteillä myös pimeässä ja talvella. Yllättävää oli kuitenkin se, että taloudellinen tuki tälle Rooman valtion järjestämälle liikennejärjestelmälle oli lähteen mukaan huipussaan vasta 300-luvulla, kun liikenne jo alkoi jo hiipumaan (McCormick 2002:87). Hallinto uskoi Rooman menestyksen jatkumiseen vielä jälkijättöisesti, vaikka yhteiskunnan hiipuminen oli jo alkanut.


Millainen oli Ostian satamakaupunki


Ostia on ollut erittäin vilkas satamakaupunki. Sen satamaa on useiden keisareiden toimesta kehitetty ja parannettu aallonmurtajilla ja satamavarustuksella. Parhaimmillaan Ostian satamaan mahtui 100–200 pienempää viljalaivaa, mutta laivojen koon kasvaessa, varsinkin Aleksandrian liikenteen myötä, Ostian sataman syväys ei riittänyt. Siitä syystä satama siirrettiin 46 jKr. jälkeen 2 kilometriä pohjoiseen itse kaupungista. Ostia jatkoi toimintaansa satamakaupunkina, vaikka itse satama teknisesti siirtyi uuteen paikkaan.


Ostia on ollut antiikin ajan suuri logistinen keskus ja satamakaupunki. Siellä on ollut paljon monenlaista liiketoimintaa, varustamotoimintaa, laivanrakennusta, majoitustoimintaa, ravintoloita, bordelleja, leipomoita, varastoja ja pienteollisuutta. Kaupungissa on ollut myös kaikkea sitä mitä antiikin ajan roomalaisissa kaupungeissa oli, mm kylpylöitä, teatteri, foorumi ja temppeleitä. Roomaan verrattuna Ostia on väestörakenteeltaan ollut monietninen kaupunki, kiitos merenkulun ja armeijan monietnisten miehistöjen ja apujoukkojen, sekä heidän perheidensä. Ostian hautausmailta on voitu saada läpileikkaus asukkaiden alkuperistä lähinnä hautakivien perusteella.


Ostian kautta Roomaan kulki viljan ohella mm viiniä, metalleja, lihaa, etikkaa, kultaa ja montaa muuta elintärkeää raaka-ainetta. Merenkulkuun liittyvät ammatit, kalastus, telakat, pienteolliset verstaat, myllyt ja värjäämöt työllistivät suuren osan Ostian asukkaista. Siellä jalostettiin Roomaa varten tiilejä ja rakennustarvikkeita, astioita ja lamppuja. Kaupunki houkutteli monia rikastumishaluisia, myös nousukkaita ja vapautettuja orjia, sillä Rooman suurkaupungissa oli vaikeampaa rikastua. Ostia on ollut kiehtova tutkimuskohde arkeologeille, varsinainen runsauden sarvi. Sitä on tutkittu paljon, mutta siitä löydetään edelleen uutta tietoa. Se on suosittu matkailukohde.


Portus – uusi satama


Ennen Ostian sataman laajennuksia suurimmat alukset joutuivat purkamaan pienempiin aluksiin Pozzuelissa (lähellä Napolia), koska eivät mahtuneet Ostiaan syväyden vuoksi. Ostian ongelmana oli Tiber-joen kuljettama sedimentti, joka madalsi alinomaa satamaa. Keisari Claudius perusti uuden satamapaikan Ostian pohjoispuolelle, nostaen sataman kapasiteetin uudelle tasolle. Siihen kuului suuri suojaisa allas (Claudiuksen allas) laituripaikkoineen ja varastoineen. Logistinen keskus siirtyi tänne uuteen Portukseen, mutta itse kaupunki jäi toimintoineen Ostiaan. Näiden välille jäi meren ja kanavien rajoittama alue, Isola Sacra, eli Pyhä saari. Alueen halki kulki vilkas tie kaupungin ja uuden satamakeskuksen välillä. Saaren alueella käsiteltiin mm Roomaan menossa olevaa laivoilla tuotua marmoria.


Keisari Trajanus käynnisti 109 jaa. vielä suurisuuntaisemman vaiheen Portuksen laajentamisessa, jolloin rakennettiin Claudiuksen altaan sisäpuolelle suojaisa kuusikulmainen lisäallas (Trajanuksen allas), johon alukset ohjattiin sisään aikataulun mukaan määrätyille paikoilleen. Altaan ulkosivulla sijaitsivat hallinnollinen keskus Palazo Imperiale sekä keisarillinen telakka (I), muut hallintorakennukset ja välivarastot altaan olivat muilla sivuilla. Palazo Imperiale oli alun perin edustuskäyttöön rakennettu kolmikerroksinen palatsi ja huvila-alue, mutta Trajanuksen ennenaikainen kuolema muutti sen palvelemaan hallintokeskuksena. Sisäsivun varastojen (III) kautta vilja siirtyi kanavan viljalauttoihin.

Ennallistus Trajanuksen altaasta 100-luvun lopulla jKr.





Viljalautat vedettiin eläinten tai ihmisten vetäminä jokea pitkin Roomaan, noin 30 kilometrin matkan. Roomassa vilja varastoitiin suuriin varastoihin (horrea), joista jakelu tapahtui kaupungille tarpeen mukaan. Useimmat Rooman varastoista olivat valtion omistuksessa. (Erdkamp 2013)


Trajanuksen satamaa rakennettiin ja parannettiin lähes koko 100-luvun, mutta satama saatiin toimintaan jo 110-luvun aikana. Vasta tämä suuri satama pystyi ottamaan sisäänsä suurimmat alukset. Altaaseen mahtui 100 laivaa ja sen keskisyvyys oli seitsemän metriä. (Karivieri&Meriluoto 2019:33–38)


Miten Rooman ylläpitämä Ostian meriliikenne suhtautuu nykyiseen meriliikenteeseen


Samankaltaisuutta


Varustamoiden omistusrakenne on kautta aikojen perustunut omistusosuuksiin aluksista, jolloin riskejä on omistajuudessa pystytty jakamaan. Aikarahtaus oli antiikissakin samanlaista kuin nykyisin, alukset saattoivat olla koko elinaikansa aikarahdattuja jollekin yhtiölle tai taholle, kuten Roomassa oli. Laivanrakennuksen tukiaiset muistuttavat nykyaikaa, missä annettiin helpotuksia materiaaleista ja/tai veroista. Nykyisin suureksi tukiaiseksi telakoille ovat muodostuneet vientitakuut. Varustamot saivat tukea myös alennuksina satamamaksuista.


Vakuutusjärjestelyt olivat pitkälle kehittyneitä jo antiikissa, jossa haaksirikot lienevät olleen yleisiä varsinkin talvikausina. Rhodoksen vanha merilaki määräsi pelisäännöt, miten korvaukset haaksirikoissa jaettiin ja kenelle, mukaan lukien lastin omistajat. Yleisesti työn ja liiketoiminnan ulkoistus ja alihankinta vaikuttavat olleen arkipäivää Rooman viljakuljetusten järjestämisessä. Ilmeisesti valtion omistamista ei tunnettu merenkulkualalla, eikä siihen ryhdytty kuin korkeintaan marginaalisesti. Huoltovarmuus ja huoli Rooman turvallisuudesta ja ruokahuollosta oli niin suuri, että Rooman valtio oli valmis tekemään pitkäaikaisia sopimuksia merenkulkualan yksityisten yrittäjien kanssa pitääkseen koko järjestelmän koossa. Varustamoiden keskinäisestä kilpailusta lähteet eivät kerro, mutta varustamoiden erikoistumisesta tietyille reiteille on tietoja. Varustamoelinkeino on elänyt Italiassa joka tapauksessa vahvana kuvatun logistiikkajärjestelmän johdosta.


Erilaisuutta


Viljalaivat liikkuivat vain purjeiden avulla, ainoastaan sotalaivoissa oli antiikin aikana airot. Näin ollen purjelaivat joutuivat vaikeuksiin vastatuulessa, jolloin ne joutuivat odottamaan vähintään sivutuuliolosuhdetta, sillä raakapurjealukset eivät pystyneet luovimaan. Merirosvojen uhka lienee ollut olemassa ajoittain Välimerellä, mutta kun Rooma on ollut laajimmillaan, on sen hegemonia ulottunut myös koko Välimerelle, ja tietty turva sen merenkululle on ollut olemassa.


Antiikin laivat olivat puusta valmistettuja, ja pieniä verrattuna nykyisiin aluksiin. Navigointilaitteet ja kartat olivat antiikin aikana alkeellisia, mutta suunnistustaitoa tähtien perusteella heillä on ollut. Reittejä ei antiikin aikana ole luultavasti merkitty ollenkaan. Ostian sataman suulla kerrotaan olleen yksi maailman ensimmäisistä majakoista, joka johdatti alukset yölläkin satamaportista sisään. Toisaalta puiset pienehköt alukset eivät ole olleet niin haavoittuvaisia pohjakosketuksille kuin nykyiset alukset. Lastin siirtyminen on ollut pienille aluksille kohtalokasta.


Miten liikenne jatkui Rooman jälkeen


Kun talous heikkeni ja Roomasta tuli pieni kaupunki, kuljetusreitit läntisellä Välimerellä vähenivät ja hajaantuivat, paikallistuivat, mutta eivät suinkaan loppuneet. Sen sijaan kuljetustiheys itäisellä Välimerellä, samoin kuin pohjoisella talousvyöhykkeellä Pohjan meren alueella tiivistyi. Laivakuljetukset seurasivat talouden ja väestön muutoksia. Arkeologialla, yhdistettynä muihin lähteisiin, on ollut ja on edelleen keskeinen rooli jakson liikenteen ja talouden kartoittamisessa. Keraamisten löytöjen perusteella on voitu seurata kuljetusten intensiteettiä esimerkiksi idästä Etelä-Ranskan satamiin Rooman ajan jälkeenkin. Liikenne hiipui hitaasti 200-luvun huippuajoista 700-luvulle mennessä, joka lienee ollut liikenteen ja samalla varhaiskeskiajan talouden aallonpohjan aikaa läntisessä Euroopassa. (McCormick 2002) Oleellista oli myös se, että kun Rooman tuki liikenteen jatkumiseksi loppui, viimeistään 400-luvulla, joutuivat laivanomistajat toimimaan puhtaasti liiketalousperiaatteiden mukaan. Siitä lähti hidas kehitys Länsi-Euroopan tulevalle menestykselle ja kaupalle, joka sydänkeskiajalle tultaessa johti Italiassa suureen vaurauteen juuri laivanomistajien ja kaukokaupan ansiosta.

Keskiajan kolme renessanssia – kokoelma muistiinpanoista – kevät 2022


Johdanto


On hämmästyttävää, että Kaarle Suuren valtakunnassa noudatettiin useimpia nykyisen hyvinvointivaltion periaatteita ja käytäntöjä jo varhaiskeskiajan Euroopassa. Kaarlen valtakunnan kukoistus teki mahdolliseksi hyvän levittämisen laajalle ihmisten keskuuteen. Kautta alettiin paljon myöhemmin kutsumaan karolingiseksi renessanssiksi. Valistusaate toimi monella sektorilla, mutta oli eniten kirjallinen ja moraalia korostava. Se perustui ajatukseen, että suurin viisaus löytyisi vanhoista antiikin aikaisista kirjoituksista, joita kerättiin etenkin Italiasta. Kaikki tämä hyväntahtoisuus oli harvinaista herkkua muuten ankarassa maatalousyhteiskunnassa vuoden 800 jKr. tienoilla.


Toinen osa kurssia johdatti 1100-luvun kuohuntaan katolisen kirkon sisällä, kun eräät lahjakkaat kirkkoisät asettivat ikiaikaiset dogmit kyseenalaisiksi. Oppineiden piirissä alkoi herätä individualistista ajattelua, joka levisi oppineissa piireissä kulovalkean tavalla Euroopassa. Konservatiivinen kirkko taisteli radikaaliutta vastaan, ja tuomitsi voimakkaasti uudet ajatukset. Individualismi ja mm kirjeiden kirjoittaminen oli kuitenkin tullut jäädäkseen Euroopan kirkolliseen elämään, ja se levisi lopulta kaikkeen elämään. Tässä vaiheessa syntyivät myös ensimmäiset kirkollisten totuuksien uusista tulkinnoista, jotka vuosisatoja myöhemmin johtivat reformaatioon.


Kolmas osa kurssia oli kaikista vaikuttavin, ja sitä luennoi vieraileva tutkija italialainen Valentina Rovere. Kurssi johdatteli humanismin alkulähteille Petrarcan kirjastoon Firenzessä, jossa humanismin isät kokoontuivat. Petrarca oli humanismin kantaisä, vaikka Dante olikin vanhempi, Boccacco oli taas Petrarcan ystävä ja ihailija. He olivat aikansa suuria ”influenssereita”, jotka matkustivat paljon ja lähettivät kirjeitään (epistolia) muille vaikutusvaltaisille ihmisille Euroopan keskuksissa. Heidän ryhmänsä toimi lähellä paavin istuinta, ja myöhemmät humanismin liikkeen edustajat toimivat myös paavin hallinnossa, mm paavin sihteerinä, joka tehtävä vastasi suunnilleen nykyistä EU:n ulkosuhteista vastaavaa komissaaria (oma tulkinta). Humanismin liike kietoutui myöhemmin Italian renessanssin alkusysäykseksi, joka versoi kulttuurin eri alueille voimakkaaksi kulttuuri-ilmiöksi.


Karolinginen renessanssi


Karolinginen renessanssi 700- ja 800-lukujen vaihteessa ja 1100-luvun renessanssi osoittivat, että keskiajallakin tapahtui jotain kiinnostavaa, sarja nytkähdyksiä eurooppalaisen ihmiskunnan olemuksessa. Niin sanottu ottolainen renessanssi Saksan alueilla 1000-luvulla oli jatkoa karolingiselle kehitykselle. 1100-luvun renessanssi lähti liikkeelle kriittisten kirkonmiesten kriittisestä uskon ajattelusta ja uudesta henkilökohtaisesta kirjallisesta kulttuurista. Ranskalaisessa renessanssissa 1100-lukua pidetään tärkeämpänä kuin karolingista renessanssia. Italialaiset taas eivät ole innostuneet muista renessansseista kuin omastaan.


Samu Niskanen sanoo, että keskiajalla historianäkemys jaettiin hengellisin perustein, mutta siitä luovuttiin juuri 1200-luvun aikana. Petrarca ja Leonardo Bruni olivat tärkeitä tämän kehityksen alkuunpanijoita, joista myöhemmin. Italian humanisteilla oli mittapuuna antiikin resepti. Ajanjaksoja kuvattiin valoisaksi antiikiksi, synkäksi keskiajaksi ja uudeksi valoisaksi kaudeksi. Skolastiikka syntyi 1200-luvulla mutta nimi renessanssi tuli käyttöön vasta 1800-luvulla.


Vuosi 566 oli taitekohta, jonka jälkeen alettiin vetäytymään luostareihin piiloon. Munkit säilyttivät vanhaa kirjallista aineistoa. Kuuluisa luostari Monte Cassino perustettiin 530 ja antiikin akatemia hiipui. Vain tiettyjä vanhoja teoksia käytettiin opetuksessa karolingisella kaudella, ja Institutiones oli yksi niistä. Kristillinen sivistysideaali, joka eli vahvana karolingisella kaudella, sisälsi ajatuksen roomalaisuudesta.


Andrea A. Verardin luennot


Merovingikuninkaat (Pipping suku) ymmärsivät historian merkityksen. He ymmärsivät myös, että suuria alueita oli mahdollista hallita, jos niiden uskontoa, kulttuuria ja lakeja pystyttiin yhdistämään. Kaarle käytti juuri uskontoa hallitakseen laajimmillaan lähes puolta Euroopasta. Paavi oikeutti Kaarlen vallan juuri uskonnollisuuden ehdoilla, joita Kaarle kaikessa vaali.


Kaarlen reformit käsittivät seuraavat osa-alueet: a) kirkollinen reformi, b) kulttuurinen reformi, c) poliittinen reformi ja d) aluehallintojen uusorganisointi. Frankkivaltakunta oli yhden miehen työ, jona aikana Kaarle valvoi itse kaikkea. Kaarle oli keskiajan hallitsijoiden esikuva, joka loi kirkon ja valtion yhteistyön, ja halusi yhdistää Rooman keisariuden ja germaanisen kulttuurin elämään yhdessä. Kaarlen hovi sijaitsi Aachenissa, josta syntyi pääkaupunki. Hänen rahauudistuksensa oli merkittävä, joka oli omiaan vilkastuttamaan taloutta. Mutta Kaarle ei pystynyt muodostamaan pitkäikäistä valtakuntaa. Valtakunta oli lyhyt episodi, joka koki nopean hajoamisen hänen kuolemansa jälkeen. Karolingisella valtakunnalla oli uhkia joka suunnalla. Kaarlen menestyksen myötä syntyi pesäero Itä-Rooman ja lännen välille.


§


Vasta 1800-luvun alussa kuvattua keskiaikaista kehitystä alettiin kutsumaan renessanssiksi, historioitsija Jean-Jacques Amperen aloittamana. Kysymyksessä oli merkittävä historiografinen taitekohta, jolloin alkoi korostua keskiajan synkkä leima verrattuna renessanssin valon aikaan. Samalla jätettiin jälkipolville myös keskiajasta totuudenmukaista synkempi kuva, joka jäi elämään.


Kehitystä on kuvattu varioiden sanoilla ”uudistus” ja ”renovaatio”, riippuen tutkimustaustasta. Aikalaiset karolingisella kaudella käyttivät sanoja ”correctio” ja ”emendaatio”, ei sanaa renessanssi. Historioitsija Chris Wickham käyttää sanaa ”experiment”, joka leimaa reformia kokeiluksi.


Uudistusyrityksen tavoitteena oli tehdä parempi yhteiskunta käyttäen antiikin parhaita puolia, roomalaista lakia ja kristillistä arvopohjaa. Koulut oli tarkoitus perustaa joka kolkkaan. Latinan kieli nousi uuteen arvoon vanhojen kirjoitusten myötä, joka tarkoitti latinan uudelleen syntymistä. Kulttuuri ja oppineisuus kokivat uuden nousun. Karolingit olivat pragmaattisia ja systemaattisia. Sama kieli oli tarkoitus levittää Kaarlen valtakunnan jokaiseen kolkkaan.


Silloin alettiin kirjoittamaan runoja vanhanaikaisella tavalla. Muoto otettiin vanhasta arvokkaasta mutta sisältöä muokattiin uuteen kristilliseen eetokseen sopivaksi, jolloin luotiin uutta kulttuuria. Uudistuksessa oltiin jonkin uuden äärellä, mutta harvat ymmärsivät sitä silloin. Karolingit pitivät säännöistä ja säännönmukaisuudesta, ja tehtiin paljon lakeja, systemaattista hallintoa ilman monimutkaista hallintosysteemiä. Siten byrokratia pysyi maltillisena.


Kaikki edellä kuvattu tapahtui lyhyessä ajassa 700-luvun lopussa ja 800-luvun alussa. Vasta 1000-luvun lopussa saavutettiin vastaavaa hallinnollista tiiviyttä Italiassa ja Vilhelm Valloittajan Englannissa, Ranskassa vasta 1200-luvulla. Kaarle tavoitteli kollektiivista moraalista verkostoa kaikkien frankkien pelastamiseksi, ja he olettivat, että heidän toimensa olivat alituisesti Jumalan valvonnassa.


Lakikokoelma Admonito Generalis vuodelta 789 oli kiireellisesti toteutettava kuninkaan käskystä, ei kirkon taholta, mutta moraalioppi korostuneena sisältönä. Uskonnollinen legitimiteetti antoi mahdollisuuden tehdä isojakin poliittisia päätöksiä. Eliitin vasallisuhteet suoraan kuninkaaseen olivat merkittävät, jolloin ei syntynyt itsenäisiä autonomisia alueita. Kaarle pyrki itse pitämään laajan valtakuntansa hallinnassaan, ja alueilla oli vain käskynhaltijat pitämässä oikeutta ja armeijaa.


Koulutus ja uudistusliike


Koulutus oli oleellista jokaiselle, joka halusi palvella Jumalaa. Uudistuksista lähti liikkeelle oppineisuuden aalto, jossa kopioitiin paljon vanhoja latinalaisia tekstejä antiikista. Kysymyksessä oli laajamittainen projekti, joka kesti noin kolme sukupolvea vuodesta 790 alkaen. Kaarle kehotti koko valtakuntaa näihin toimiin, ja on todisteita, että näin tehtiinkin. Kysymys ei ollut pakkovallasta vaan valistuneesta vallan käytöstä, ihanteellisesta ja määrätietoisesta uudistushankkeesta.


Sitten valtakunnassa tapahtui laaja kollektiivinen katumus kahden pienen taisteluhäviön jälkeen, joka kuvasti kansalaisten sitoutumista onnistumiseen. Toinen takaisku koettiin, kun hovissa tapahtui uskottomuustapaus, joka murensi hovin uskottavuutta. Koko hallinto oli hyvin kunnianhimoinen suhteessa Jumalaan, joka meni liiallisuuksiin, mikäli ei onnistuttukaan jossakin asiassa. Kaarle halusi nähdä kaiken mikä hovissa tapahtui, ja sama mentaliteetti jatkui hänen kuolemansa jälkeenkin. Kaarle oli nykytermein mikromanageri, joka kompastui mahdottomuuteen hyvistä aikomuksistaan huolimatta. 900-luvulla valtakunta jakaantui moneen kuningaskuntaan, joista vain osa oli enää karolingien hallinnassa. Syntyi yleistä epävakautta, paitsi Burgundi menestyi edelleen.


§


Uskontoreformin malli tuli Italiasta, ensisijaisesti Lombardeilta, joilla oli yhteys vanhaan kulttuuriin. Karolingeilla oli suoria yhteyksiä Rooman kirkkoon, ja he ymmärsivät uskonnollisten asioiden olevan tärkeitä heidän vallalleen kansoistaan. He ymmärsivät, että oli tärkeää kopioida tekstejä suoraan Roomasta. Silloin uskottiin vahvasti vanhojen tekstien sisältävän totuuden ja tien myös oman valtakunnan menestykseen. Ymmärrettiin, että piti kouluttaa papisto, joka kouluttaisi edelleen kansalaiset, piti luoda institutionaalinen järjestelmä yhteiskuntaan.


Vuodesta 780 aloitettiin papiston ja ihmisten valistus, ensin opetus ja sitten moraalinormit. Kaarle ymmärsi saamistaan kirjeistä, että kirjoittajat eivät olleet ymmärtäneet ja sisäistäneet asioita. Hän tarvitsi kyvykkäämpiä uskonnollisia johtajia. Oli osattava allegorioiden ymmärtämistä, latinaa, kielioppia ja hengellistä sisältöä. Koulutus katsottiin pitkän tähtäimen investointina ja hedelmät kannettaisiin myöhemmin, joka edusti hyvin modernia johtamista.


Admonito Generalis vuodelta 789 oli kehotus ja melkein vaatimus, jossa kuningas pyytää kansaansa tekemään parhaansa, jotta yhteiskunta menestyisi, erityisesti hengellisissä asioissa, ja vastapalvelukseksi kuningas suojelisi kansaa. Piispat muodostavat hallinnon ytimen ja kuningas luottaa piispoihinsa. Kaikkia kehotetaan opettelemaan, lukemaan ja kirjoittamaan, ja pääkirjoja olivat lakitekstejä käsittelevät Constitutiones ja Institutiones.


Kaarlen hallinnosta huokui ihanteellinen enemmän tai vähemmän vapaaehtoisuuteen perustuva henki, jossa on samaa kuin modernin ajan hyvinvointiyhteiskunnassa. Kaikille halutaan parasta mahdollista elämää. Ehkä Kaarlen valtakunta olikin melko hyvinvoipa keskimäärin, ja vihollisuudet tapahtuivat enimmäkseen rajaseuduilla kuten Rooman aikana parhaimmillaan. Kaiken kaikkiaan Kaarlen aika on ollut hyvin poikkeuksellinen Euroopan historiassa.


§


Kaarle toi opettajia kaikkialta, etenkin sieltä, jossa oli vanhoja kirjoituksia, ts. Italiasta. Hän tiesi, että ne tulevat muuten häviämään. Oletettiin, että vanhoissa kirjoituksissa oli viisaus, joka vie valtakuntaa menestykseen. Yhteydet luostareihin olivat tärkeitä juuri tästä syystä, myös Englantiin ja Irlantiin, jossa oli korkealle kehittynyttä oppineisuutta.


Grammaatikot olivat tärkeimpiä ihmisiä reformin läpi viemiseksi. Kysymys oli ensisijaisesti kirjallisesta ja uskonnollisesta reformista, jonka piti levitä kaikille elämän alueille. Reformien tunnetuimpia sanansaattajia oli Espanjassa syntynyt piispa Theodulf (750–821). Hän haki Espanjasta arabeille säilyneet antiikin tekstit Kaarlen valtakunnan käyttöön. Tekstit piti yhtenäistää reformeja varten, mikä oli suuri kirjallinen työ.


Karolingisissa kouluissa oli seuraavat oppitasot:


Taso 1 – laajasti opetettu, sisältäen latinan kielioppia, ilmaisutaitoa, dialektiikkaa


Taso 2 – vähemmän opetettu, opettajina varsinkin irlantilaisia, jotka tunsivat kreikankielisiä tekstejä


Vain olematon määrä alkuperäisiä tekstejä on enää jäljellä. Suuri osa niistä on sekulaarisia. Vergilius oli suosittu, ja se katsottiin kristityksi, vaikka oli sekulaarinen. Epäselvää oli, miten laajasti reformi levisi, mutta varsinkin valtakunnan isoissa hallintokaupungeissa se levisi Verardin mukaan laajasti. Niin kutsuttu renessanssi liittyi etenkin klassisiin sekulaarisiin teksteihin. Sekulaariset ja kristilliset tekstit olivat tasa-arvoisia, vain tekstin moraalisuus ja kielioppi määräsivät tekstin arvon, ei siis se, oliko se kristitty vai ei.


Allegorioita ja sensuuria


Aikajakson suuria kysymyksiä oli mikä oli ainoa oikea ja paras teksti. Vanhat tekstit olivat muutenkin reformien keskiössä. Kysymyksessä oli mitä suurimmassa määrin kirjallinen uudistusliike. Tekstejä tutkittiin mm sivumerkintöjen, eli glossien kautta, jotka olivat usein kristittyjen intellektuellien tekemiä. Historiaa ja biografioita kristillistettiin ajan henkeen sopivaksi. Rakenne otettiin vanhoista teksteistä mutta sisältö sovitettiin ajan hetkeen sopivaksi, jolloin saatiin paras mahdollinen tulos reformissa.


Myös naiset kirjoittivat. Tekstien käsittely ja tuottaminen olivat vaikuttamisprojekti, tarkoituksena luoda yhtenäisyyttä ja kristillistymistä, ja samalla lojaalisuutta kuningasta kohtaan. Teksteistä tehtiin mahdollisimman houkuttelevia, jotta ne vetoaisivat mahdollisimman moniin, ja myös kaupallinen intressi oli mukana.

Koulutus ja kirjallinen kulttuuri


Reformit olivat niin hyvin organisoituja ylhäältä alas, että niitä piti noudattaa siinä laajuudessa, mihin ne saattoivat ulottua. Kaikki oppineiden teot lisäsivät karolingisen renessanssin painoarvoa sen mielikuvasta nykymerkityksessä. Ilmiö ei ollut minkään aiemman toistoa, vaan monivivahteinen, hajanainen ja moniarvoinen ilmiö. Tärkein ohjelman sisältö kerrottiin dokumentissa Admonitio Generalis.


Todellisuus etäällä valtakeskuksesta ei kuitenkaan ollut niin homogeeninen opetuksen kannalta kuin valtaa pitävät olettivat. Mahdollisuudet laajan valtakunnan kaikkien osien uudistamiseksi olivat kuitenkin rajalliset. Valistusprojekti sai myös kritiikkiä silloin kun se ei ollut suoraan hallitsijoille näkyvää. Ylöspäin haluttiin siten antaa parempi kuva kuin mitä todellisuus oikeasti olikaan. Tietty lojaalisuus kuningasta kohtaan on kuitenkin havaittavissa kerronnassa (oma tulkinta).


Oppineisuus levisi päähoviin keräytyneiltä intellektuelleilta luostareihin ja katedraalikouluihin ympäri karolingista valtakuntaa. Suuri uudistusohjelma vaikutti tietenkin vahvimmin suurissa kirkollisissa keskuksissa, joissa oli kouluja. Projektin levinneisyys oli suurta mutta kohtasi käytännön rajat siellä missä koulujen ylläpitäminen ei enää ollut mahdollista. Varsinkin 800-luvun alkupuolella piispakunnat joutuivat suuren haasteen eteen järjestäessään opetusta niin laajasti kuin niiltä odotettiin. On löytynyt vain vähän lähteitä siitä, miten hyvin koulutusohjelma peruskouluissa onnistui keskisen karolingisen valtakunnan alueella. Uudistuksen tavoite oli joka tapauksessa laajentaa ohjelmaa niin pitkälle kuin mahdollista, jotta opetus ulottuisi myös kansan keskuuteen. Myös jotkut maallikot osasivat riittävästi latinaa, jotta pystyivät osallistumaan karolingisen kirjallisen yhteisön toimintaan. Kaikkien piti uudistuksen mukaan osata rukoilla ja lukea tekstejä, jotta voisivat osallistua uskonnon harjoitukseen.


Tasa-arvoinen koulutus kaikille


Kaarle suuren koulutusohjelman yhtenä periaatteena oli, että myös köyhistä oloista oli mahdollista nousta oppineeksi kirkon mieheksi. Mitään esteitä naisten koulutukselle ei myöskään ollut mutta naisten oppineisuus oli harvinaista. Yläluokassa oli tunnettuja oppineita naisia. Naiset kunnostautuivat etenkin kirjoittajina ja tekstien kopioijina kirjoittamisen keskuksissa. Paljon naisten kirjoituksia on sisällytetty miesten julkaisemiin kirjoihin tuolla ajalla.


Englannissa syntynyt Alcuin (735–804) oli Kaarle Suuren ehkä tunnetuin neuvonantaja ja korkea kirkollinen hahmo, joka vaikutti Aachenin hovissa. Hänen on sanottu olleen tärkein karolingisen renessanssin arkkitehdeista. Alcuin oli tietoinen, että he Kaarle Suuren johdolla olivat tekemässä suurta kristillistä valtakuntaa.


Opettajat ja oppineet olivat jatkuvassa kirjeenvaihdossa koulujen ja luostareiden välillä. He lähettivät kehityskelpoisia oppilaitaan toisiin kouluihin laajentaakseen heidän taitojaan. Useimmat korkea-arvoiset kirkkoisät alkoivat uransa opettajina.


Karolingisen renessanssin opetus tapahtui tiiveimmin nykyisen Saksan, Ranskan ja Italian muodostaman kolmion keskeisellä alueella ja myös Akvitaniassa (Espanjan rajalla). Kirjat ja käsikirjoitukset olivat karolingisen koulutuksen ytimessä. Kirjat olivat aarteita, ja niitä annettiin lahjoiksi.


Suuresta kirjavuudestaan huolimatta, opettajat keskittivät energiansa asioihin, joista oli tullut karolingisen opetusohjelman yhteinen tietopohja. Yhteneväisen latinan opetus oli yksi keskeinen aihe. Uudistus keskittyi kielen korjaamiseen yhteiseksi kaikkien ymmärrettäväksi kieleksi, siksi puhutaankin ”korrektiosta”. Tarkoituksena ei ollut mikään vain oppineiden kielen kehittäminen vaan yhteneväisen kaikkien ymmärtämän kielen saaminen käyttöön, ja varsinkin kirkkokieleksi. Kielen oikeellisuudesta oltiin tarkkoja. Kristillisyys tunki läpi kaiken oppineisuuden muutenkin, se oli ikään kuin itsestään selvä viitekehys opetuksessa.


Kaikille sama kieli


Opetusohjelmaa harjoitettiin muutamien vanhojen kirkollisten teosten avulla. Antiikkiin pohjaavat laulut, kuvat ja runot olivat suosiossa. Oppineet ja kirkkoisät keskustelivat eri taidesuuntien tärkeydestä ja niiden kristillisyydestä koko kauden ajan, pitihän oppineilla olla jotain väiteltävää. Keskustelu ja väittely opetusohjelman sisällöstä oli samalla yhteiskunnallista mukautumista kristillisyyteen, jossa kuitenkin maallinen ja kirkollinen kulttuuri yhdistyivät. Pakanakirjallisuutta ei kokonaan eliminoitu, vaan se täydensi kristillistä kirjallisuutta.


Kielioppi ja sanojen merkitysten tutkiminen oli yksi tärkeimmistä aiheista pyrittäessä korjaamaan ja yhtenäistämään latinan kielen kaikille samaksi. Opettajien piti osata saarnata ja selittää latinankieliset tekstit myös arkikielelle. Oppineet opettelivat myös kreikkaa ymmärtääkseen vanhoja tekstejä. Raamatun evankeliumien esittäminen ja selittäminen oppilaille oli selvästi oppineillekin haastavaa. Samalla projektin aikana kehitettiin Raamatun tekstiä ymmärrettävämmäksi.


Vanhojen tekstien korjaaminen


Vanhojen tekstien korjaaminen ja yhtenäistäminen ei ollut helppo projekti. Irlantilaiset ja anglo-saksiset mestarit oli kutsuttu avustamaan tekstien kommentoinnissa ja käsittelyssä. Projekti tuotti tulosta, ja karolingisena aikana tuotettiin suuri määrä kirjallisuutta jälkipolville.


Karolingisen ajan oppilaat oppivat kuinka kirjoittaa kirjeitä, kuinka käyttää kieltä tarkoittamaan jotain. Se kaikki oli silloin vielä uutta. Sanojen, ajan tajun ja lukujen kunnioittaminen syntyivät liikkeen myötä, eräänlainen tarkkuus ja pätevyys, jonka nähtiin tulevan Raamatusta. Matematiikka ja komputus olivat keskustelun aiheina ja kuuluisia tieteellisiä tekstejä käytettiin kouluissa, mm Boethiusta, Bedeä ja Pliniusta.


Kaikenlainen osaaminen kunniaan


Kirkkomusiikkikin haluttiin yhtenäistää, mutta se oli vaikeaa. Lopputulos oli jotain karolingisen ja roomalaisen väliltä. Samalla kehittyi melodioiden kuvaaminen alkeellisilla nuoteilla, joissa nojauduttiin myös vahvasti aiempiin mestareihin, kuten Boethiukseen. Musiikki yhdisti ihmistä moneen suuntaan, luomakuntaan, ihmisen itsetuntemukseen ja tietoisuuteen.


Arkkitehtuuri ja rakennustaito kehittyivät myös, ja kaikenlainen käsityötaito. Koulutusohjelma vaikutti myönteisesti kaikkeen osaamiseen, joka nähtiin arvokkaana. Lääketiede, reseptit ja tervehdyttävään ruokavalioon liittyvät kirjoitukset yleistyvät, myös kirkon miesten keskuudessa. Karolingisella ajalla kehittyivät myös historian kirjoitus, lait sekä runous. Ne yhdessä kirjoitustaidon opetuksen kanssa tähtäsivät käytännön tarpeisiin. Oikeuden käytössä vedottiin raamatullisiin totuuksiin ja oikeudenmukaisuuksiin, ja kuningas oli lakien kirjoittajan asemassa.


Laeissa oli piirteitä roomalaisesta perinteestä, mutta myös barbaarisista, jotta ne voisivat tyydyttää koko valtakunnan tarpeita. Valtakunnassa pyrittiin käyttämään yhdenmukaisia lakeja. Kirkon organisaatio kaikilla tasoilla joutui käsittelemään rikostapauksia, ja yritti koota lakitekstejä paikallisiin tarkoituksiin. Lakeja ja lakitekstejä työstivät karolingisen uudistusliikkeen neuvonantajat, jotka ohjasivat muutakin uudistus- ja kehitystyötä. Hallinnollisiin keskuksiin alkoi kerääntyä lakien tuntemusta ja lakikokoelmia.


Historian kirjoituksella oli monia muotoja. Yksinkertaisin oli kirjoittaa sivuhuomautuksia, eli glosseja, almanakkaan, joissa oli ajankohtaisia uutisia, usein paikallisia ja omaperäisiäkin. Merkkimiesten ja kirkkoisien sekä pyhien biografiat olivat suosiossa, ja muodostivat merkittävän historiallisen aineiston myös karolingisena aikana. Historiaa kirjoitettiin paljon myös runouden kautta, joka palveli myös kaikenlaista opetusta. Runous oli sukua kirkkolaululle, ja se löi läpi kaikkialla opetuksessa ja kulttuurissa, jossa haluttiin ilmaista tärkeitä ja moraalisia asioita.


Karolingisen reformin kirjallinen aineisto sekä jatkuvan oppimisen ajatus säilyivät yli vaihtuvien hallintojen seuraaville vuosisadoille asti, ja jopa uusien valloittajien keskuuteen, esim. ottomaneille. Reformin ajatukset loivat pohjaa uusien sukupolvien opettajille, jopa 1100-luvun kuuluisille Berengarille, Abelardille, Lanfracille, Anselmille ja muille. Reformiliikettä voisi myös kuvata ensimmäiseksi keskiajan valistusliikkeeksi. Karolinginen renessanssi nimitys painottaa liikkeen pyrkimystä tiedon ja totuuden lähteille antiikista asti. Kaikessa totuuden etsimisessä oli taustalla moraalinen ja kristillinen tavoite tulla paremmaksi.


1100-luvun renessanssi


Yleistä


Ensimmäiset merkit jonkin uuden ajattelun syntymisestä koettiin Ranskan alueella heti vuosituhannen vaihteen jälkeen. Silloin mm kirkkoja lähdettiin korjaamaan ja kunnostamaan, boomi 1020-luvulla. Puhutaan pitkästä 1100-luvusta, joka alkaa 1. ristiretkestä ja loppuu neljänteen lateraanikonsiiliin 1215. Silloin säädettiin, että ei saa perustaa enää uusia sääntökuntia. 1. ristiretki laajentaa latinalaisen kristikunnan horisonttia. Edeltävä vastaava ilmiö on ottoniaalinen renessanssi (928–1020), joka on jatketta karolingisen renessanssin ilmiöstä saksankielisillä alueilla.


1100-luvulla aletaan puhumaan uskonnollisen tunteen vallankumouksesta, jossa jäljiteltiin yksityisesti luostarikristillisyyttä. Ihmiset tiedostivat, että jotain oli muuttunut. Puhutaan myös 1100-luvun reformaatiosta kirkollisessa elämässä, joka lähti munkkikuntien sisältä.


Tuolloin alkaa perinteisen luostarielämän arvostelu, jota on aina tietyin väliajoin tapahtunut, kun kirkon maallisuus on kasvanut liikaa, mm sen omaisuus kasvanut. Sistersiläiset Bernhardin johdolla nousevat 1100-luvun alussa, samoin muutkin sääntökunnat. 1100-luvun uskonnollisessa keskustelussa vanhaa ja uutta on vaikeata erottaa toisistaan. Pyritään laajojen pirien palvelemiseen, ja myös harhaoppisuus nousee keskiöön. Kiinnostus uskonnollisen elämän luonteeseen leviää kansan pariin.


Merkittävät uudistajat


Ensimmäiset kriittiset kirkonmiehet 1000-luvulla olivat Lanfranc (1005–1010–1089) ja Berengar (1000–1010–1088). He kävivät kiistan ehtoollisesta. Toisena tulee Anselm Aostalainen (1033–1109), alun perin beciläinen, josta tulee Canterburyn arkkipiispa ja pyhä. Hänet tunnetaan hänen rukouksistaan, kirjeistään ja etenkin teologisfilosofisista tutkielmistaan.


Anselm oli Lanfrancin paras oppilas Becin luostarissa, ja nousee Becin prioriksi ja apotiksi, kunnes kutsutaan kanaalin yli Canterburyyn. Lähes samaan aikaan Vilhelm Valloittaja valtaa lähes koko Englannin itselleen ja normannieliitille, jolloin yhteydet Kanaalin ylitse tiivistyvät. Anselm alkaa kirjoittamaan kirjeitä 1060 ja julkaisee kirjeistään kokoelman 1090-luvun alussa. Kirjeistä tulee muodikas kirjallisuuden laji, jossa korostuu ystävyys antiikkiin. Ilmiö liittyy yleiseen yhteiskunnalliseen kehitykseen. Normannivalloittajien suhde kirkkoisiin on ohut, mutta he ymmärtävät heidän merkityksen.


Abelard (1079–1142) tulee myöhemmin. Hän on ensimmäinen ranskalainen julkinen intellektuelli, akateemisen tutkijan arkkityyppi, ja täydellisen omistautunut ja itsekeskeinen ihminen. Hän viettelee opiskelijansa Heloisen, jota seuraa raskaus, avioliitto ja avioskandaali. Abelard lähettää Heloisen luostariin, jolloin Heloisen kasvatti-isä kostaa Abelardille kastroimalla hänet. Abelard menee itse luostariin munkiksi, ja joutuu jatkossa uusiin vaikeuksiin.


Ennen kuolemaansa Abelardia syytetään siitä, että hän asettaa uskon järjelle alisteiseksi. Abelard opettaa: Kaikki inhimillinen ymmärtäminen perustuu sanoihin, siksi dialektiikka niin tärkeää. Kielen käyttö ja tulkinta on Jumalan luoma inhimillinen kategoria. Hänen kirjoituksensa tähdentävät, että ymmärrys on uskoa tärkeämpää, ja se on piikki Anselmia vastaan.


Abelard tajuaa, ettei voi voittaa kunnianarvoisaa opettajaansa Anselmia, ja vetoaa paaviin. Bernard junailee paavilta tuomion ennen kuin Abelard ehtii Roomaan. Clunyn apotti tulee Abelardin tueksi, ottaa hänet luostariinsa, ja pitää häntä teologian Aristoteleena. Apotti lähettää lopulta Abelardin ruumiin Heloiselle. Lyhyellä aikavälillä Abelard häviää Bernardille mutta pidemmällä aikavälillä hän voittaa.


Abelardin ja Heloisen rakkaustarina


1100-luvun kuuluisin kirkollinen rakkaustarina, oli Heloisen ja Abelardin suhde. Se alkaa teologian opettajan ja lahjakkaan oppilaan seksisuhteena, kehittyy avioliitoksi, jota kestää vain hetken ja päätyy hengelliseksi liitoksi. Kristillisen rakkausavioliiton piirteet tulevat ensimmäistä kertaa esille heidän kirjeenvaihdostaan. Kirjeissä tulee ilmi, kuinka kumpikin tekee kaikkensa toisen puolesta. Rakkaussuhteen lisäksi he muodostivat keskiaikana harvinaisen oppineen miehen ja naisen välisen dialogin.


Abelard oli ihailtu opettaja Pariisin yliopistossa. Häntä 22-vuotta nuoremman Heloisen lahjakkuus puolestaan oli herättänyt laajalti huomiota. Yleensä naisia ei kannustettu opiskelemaan, paitsi silloin kun naisen lahjakkuudesta löydettiin jotain pyhää ja yliluonnollista. Heloisen eno piti tyttöä ihmeenä, ja palkkasi kotiopettajaksi Abelardin.


Kävi kuitenkin niin, että Abelardille opettaminen jäi sivuun ja he käyttivät tapaamisensa aivan muuhun. Suhde tuli pian ilmi, ja Abelard karkotettiin talosta. Silti he jatkoivat tapaamisia, kunnes Heloise alkoi odottaa lasta. Abelardin velvollisuus miehenä oli ryöstää Heloise mukaansa.


Monet heidän ratkaisuistaan on ymmärrettävissä vain keskiaikaisesta miehen ja naisen roolista käsin. Heloise pyrki kaikin tavoin ajattelemaan miehensä parasta ja olemaan kuuliainen hänelle. Abelard puolestaan käytti auktoriteettiaan Heloisen eduksi. Avioliitto olisi ollut teologin uran kannalta Abelardille tuhoisa, siksi Heloise vastusti avioliittoa ja halusi olla mieluummin rakastajatar kuin vaimo. Abelardin etua ajatellen hän väitti, että tiedettä ja perhe-elämää ei voi yhdistää. Kirjeessään hän kyselee, miltä miehestä tuntuisi, kun vastasyntyneen itku keskeyttäisi tämän filosofiset mietteet.


Heloisen epäilyistä huolimatta Abelard sanoi viimeisen sanan ja pari vihittiin avioliittoon. Sen jälkeen Abelard järjesti Heloisen luostariin. Ihmetystä on herättänyt se, että miksi Abelard vaati Heloisea antamaan nunnan lupauksen, vaikka se ei ollut välttämätöntä – eikä Heloise ollut siihen edes halukas.


Heidän kohtalostaan tuli pian julkinen, ja heidän ratkaisuistaan keskusteltiin innokkaasti. Kysyttiin, oliko oikein, että he menivät naimisiin. Abelard katsoi, että avioliiton hengen mukaista on, että Heloise ryhtyy nunnaksi ja Abelard itse munkiksi. Näiden tapahtumien vuoksi Abelard joutui lähes ylipääsemättömiin vaikeuksiin. Heloisen eno hautoi vihaa ja palkkasi miesjoukon hyökkäämään nukkuvan Abelardin kimppuun ja silpomaan tämän sukuelimet. Näin Abelardista tuli kastroitu. On surkuhupaisaa, että vasta kastraation vuoksi hän menetti auktoriteettinsa sekä arvostuksen teologina. (Jyväskylän Yliopisto – Koppa 2015)


1100 – luvun reformin piirteitä


1100-luvun renessanssin yhteydessä puhutaan myös 1100-luvun reformista kirjallisessa elämässä, joka lähti munkkikuntien sisältä skismana ja hajaannuksena. Luostarikristilliset ihanteet ovat keskiössä ja ne viritetään äärimmilleen. Harhaopin nousu räjähtää käsiin, vaikka kirkolla oli monopoli. Kiinnostus uskonnolliseen elämään leviää ensin papistoon ja sitten maalikoille. Leviää monastinen reformaatio, jossa oleellisena on seksin kieltäminen, koska se saastuttaa. Nämä aiheet olivat silloin todella isoja asioita.


Samaan aikaan alkaa investituurariita, jossa paavi ja keisari ovat ristiriidassa. Riita syntyi siitä, kenellä on oikeus nimittää kirkon toimihenkilöt. Riita johti lopulta lähes 50 vuotta kestäneeseen sisällissotaan ja Saksalais-roomalaisen keisarikunnan hajoamiseen. Voidaan sanoa, että papit olivat liian idealistisia verrattuna käytännön elämään. Roomaan keräytyy pappeja, joiden tausta on luostarikristillisyydessä, ja he alkavat vaatia papiston moraalin kohottamista. Kehitys johtaa selibaatin tuloon ja simonia kielletään.


Erilaiset kerjäläissääntökunnat syntyvät juuri tällä jaksolla, ja ovat suosittuja. Alkaa hetkipalvelusharrastus, jossa on erilaisia trendejä. Uskonnollisuutta harrastetaan kirkon ulkopuolella, ja luostarit jäävät laimeammiksi. Kuuluisa ja rikas Clunyn luostari on arvostelun kohteena, ja sistersiläiset lähtevät kapinaan Bernhard Clervauxilaisen johdolla. Kun yhden lapsen lähettämisestä luostariin aletaan luopua, voidaan puhua individualismin esiasteesta yhteiskunnassa.


Rationalismin ja individualismin juurilla


Sekulaari- ja luostaripappien erosta nousee uusia ajatuksia, mutta muutos alkaa luostareissa, varsinkin Becin luostarissa Pohjois-Ranskassa. Nyt kuljetaan normaalista radikaalimpaan suuntaan. Italialaisia oppineita tulee hakemaan töitä Pohjois-Euroopasta.


Sistersiläiset aatteet ovat tulleet jo 1100-luvulla, ja tunnetuin johtaja on Bernhard Clervauxilainen. Lanfrac oli ylivoimainen opettaja Becissä. Uuden aallon opettajilla on sama tavoite kuin karolingisessa opetuksessa, eli lukea Raamattua tarkasti, ja käyttää Boethiusta opetuksessa.


Dialektiikka


Keskiajalla dialektiikalla oli merkittävä rooli kirkon yhteiskunnallisen aseman ja kirkon uskonnollisten oppien puolustamisessa, jopa ylikorostunut rooli. Julkiset väittelyt olivat keskiajan oppineen elämän ydin. Dialektiikka sisältyi niin kutsuttuihin seitsemään vapaaseen taiteeseen, jotka muodostivat keskiajan sivistyksen perustan. Keskiajalla dialektiikkaa kehittivät ennen kaikkea skolastikot.


Keskiajan dialektiselle väittelylle oli ominaista, että se korosti tiedon muodollista puolta sekä sujuvaa latinan kielen taitoa. Totuuden tutkittavista kohteista määritteli se, miten väitteiden johtamisessa noudatettiin dialektiikan sääntöjä: syiden ja vastasyiden muotoilemista, kysymyksiä an vai non, pro ja contra, cur ja quomodo. Dialektiikka sai yliopistollisen muotonsa 1100-luvulla autonomisten yliopistojen syntymisen aikoihin. Vaikka dialektiikkaa harrastettiin yliopistossa vapaasti, dialektiikan harjaantunut käyttäjä saattoi helposti saada myös ”räyhämaineen”. Yliopistoväittelyihin säädettiin väittelijöiden välisiä parjauskieltoja.


Dialektiikan avulla pyrittiin pitämään huolta siitä, että kirkon ja muiden auktoriteettien näkemysten välillä ei ole ristiriitoja. Dialektiikka oli menetelmä ja väittelymetodiikka, jolla sekä opetettiin, että pyrittiin todistamaan tiettyjen opinkappaleiden olevan sopusoinnussa (tai ristiriidassa) toistensa kanssa. Dialektiikka oli siis oppiaine ja yksi klassisista taiteista. Dialektiikalla puolustettiin kirkon uskonnollisia oppeja harhaoppisuutta ja vastaväitteitä vastaan.


Skolastiikka


Skolastiikka oli keskiajalla vaikuttanut filosofinen koulukunta, joka seurasi aristoteelisen filosofian perinnettä. Skolastikot lähestyivät antiikin kreikkalaista filosofiaa kristillisen teologian ja sen pyhien kirjoitusten näkökulmasta. Koulukunta vaikutti eurooppalaisten yliopistojen teologisissa tiedekunnissa ja korosti opetuksessaan erityisesti dialektiikkaa.


Keskiajan teologiassa korostettiin voimakkaasti perinteen ja auktoriteettien merkitystä. Skolastikkojen mukaan tieto oli kirjattu suurten ajattelijoiden kuten Aristoteleen, Platonin ja Augustinuksen teoksiin (Aristoteles ei kirjoittanut mitään, mutta Platon kirjasi hänen oppinsa kirjalliseen muotoon). Skolastikot eivät lähtökohtaisesti ajatelleet, että Raamatun kirjoitukset olisivat filosofisten auktoriteettien kanssa ristiriidassa. Dialektiikan avulla skolastikot pyrkivät yhdistämään eri auktoriteettien näkemykset yhdeksi suureksi kokonaisuudeksi.


Kirjoittajan välikommentti


Dialektiikan metodi skolastikkojen valvomana oli jäykkä suhteessa uuden tiedon hyväksymiseen, koska sen piti olla aina sopusoinnussa kirkon oppirakennelman ja historian suurten ajattelijoiden ajatusten kanssa. Uusi tieto luokiteltiin helposti kyseenalaiseksi ja kielletyksi kristillisessä Euroopassa. Islamilainen maailma oli tässä suhteessa paljon joustavampi, koska siellä kuka tahansa uskon oppinut pystyi esittämään oman näkemyksensä, kunhan hän oli riittävän oppinut henkilö. Myös lukutaito yleistyi islamilaisessa maailmassa nopeammin, koska siellä Koraanin lukua opetettiin koulussa kaikille. Euroopassa uskonnollisten tekstien lukua harjoittivat pitkään vain kirkon miehet. (Marjomaa 2023) Ero kristillisen ja islamilaisen maailman välillä ei vähentänyt 1100-luvun renessanssin merkitystä. Uudet radikaalit ajattelijat käyttivät dialektiikkaa hyväkseen saadakseen äänensä kuuluviin.


Suuret kirkkoisät


Lanfranc oli pioneeri, äänekäs ehtoollisopin kriitikko ja nimekäs opettaja Becin luostarissa. Berengar oli sekulaariopettaja Toursista, joka väittää, että ehtoollinen ei muuta mitään ainetta, jota vastaan Lanfranc väittää, että ehtoollisaineet muuttuvat. 1000-luvun lopulla syntyy suuri väittely kirkkoisien välillä.


Berengar ei ole kuitenkaan niin rationalistinen (vain silmin näkyvään ja realismiin uskova) kuin epäillään, mutta on yksi poikkeus: Lanfrancin paras oppilas Anselm. Abelard työskentelee samanaikaisesti Anselmin kanssa, mutta on nuorempi.


Anselmia kutsutaan skolastiikan perustajaksi. Anselm Canterburylaisen tunnetuin argumentti on niin sanottu ontologinen jumalatodistus eli looginen todistus Jumalan olemassaolosta. Anselmia on pidetty ensimmäisenä tieteellisenä kristittynä teologina, joka harjoitti teologista tutkimusta. Hän tunnisti järjen ja ilmoitetun totuuden välisen suhteen ja pyrki muodostamaan järkiperäisen uskonjärjestelmän.


Anselmin jatkuvana pyrkimyksenä oli tulkita kristillisen uskon sisältö järjellä ymmärrettäväksi ja kehittää järkeenkäypiä totuuksia, jotka olivat kietoutuneet uskon sisälle. Ennakkovaatimuksena tällaiselle työlle oli kristillinen tietoisuus, vakaa usko.


Anselm kirjoitti: ”En pyri ymmärtämään, että uskoisin, vaan uskon että voisin ymmärtää. Sillä tästäkin uskon, että jos en ensin usko, en voi ymmärtääkään”. Mutta kun usko on saavutettu, on pyrittävä perustelemaan järjellä se, mitä uskomme. Olisi väärin olla tekemättä niin: ”Katson sen epäonnistumiseksi velvollisuuksiamme kohtaan, jos sen jälkeen, kun olemme saavuttaneet vankan uskon, emme pyrkisi ymmärtämään mitä uskomme”.


Hiljaisina vuosina Anselm kirjoitti ensimmäiset filosofiset teoksensa, Monologionin ja Proslogionin (suomennettu nimellä Ymmärrystä etsivä usko). Näitä seurasivat Keskustelut totuudesta, Vapaa tahto ja Paholaisen lankeaminen.


Monologionissa todistus perustuu realismin tavallisiin perusteisiin ja muistuttaa hyvin paljon Augustinuksen aiempaa teoriaa. Asioita kutsutaan hyviksi monilla tavoilla ja monessa määrin. Tämä ei olisi mahdollista, jos ei olisi olemassa ehdotonta mittapuuta, jotain, joka on hyvää itsessään, josta kaikki hyvät asiat olisivat osallisia. Sama pätee sellaisiin asioihin kuin suuruus, oikeudenmukaisuus ja niin edelleen. Ne ovat osallisia jostain tietystä suuruudesta ja oikeudenmukaisuudesta. Asioiden olemassaolo olisi mahdotonta ilman jotain Olemassa olevaa, josta ne tulevat oleviksi. Tämä absoluuttinen Olemassaolo, tämä hyvyys, suuruus ja oikeudenmukaisuus, on Jumala.


Ennen Proslogionin julkaisua hän käy kirjeenvaihdon Lanfrancin kanssa, mutta ei halua muuttaa mitään omassa ehdotuksessaan, sitten julkaisee vuonna 1078 Proslogionin. Anselm ei ollut täysin tyytyväinen tähän päättelyyn. Hän halusi muotoilla yhden, lyhyen todistuksen. Tämän todistuksen hän esitti Proslogionissa. Kyseessä on hänen kuuluisa ontologinen todistuksensa Jumalan olemassaolosta.


Todistuksen mukaan, Jumala oli se, mitä suurempaa ei voida kuvitella. Jos tämä, mitä suurempaa ei voida kuvitella, olisi vain ajatuksissa, se ei voisi olla kaikkein suurin, koska siihen voitaisiin lisätä myös olemassaolo, jolloin se tulisi vielä suuremmaksi. Tästä seuraa, että olennolla, jota suurempaa ei voida käsittää, eli Jumalalla, on todellinen olemassaolo.


Samu Niskanen: Ontologisen argumentin luonteesta kirjoitetaan edelleen tieteellistä tutkimusta. Kyseessä on siis vaikutushistorialtaan huomattava luomus. Alkuperäinen versio ei sisältänyt esipuhetta, jonka Anselm lisäsi vuonna 1083 tai pian sen jälkeen. Esipuhe sisältää tärkeitä vihjeitä dramaattisesta episodista, jonka sydämessä oli anti-intellektualistinen kritiikki Anselmin rationalistista projektia kohtaan.


Anselmin ontologinen jumalkäsitys – oma muotoilu


Jotta ymmärtäisin paremmin Anselmin perustelun, olen tulkannut sen itselleni seuraavasti. Jumala on se, jota suurempaa ei voi kuvitella. Jos tämä olisi vain ajatuksia, ei se voisi olla kaikkein suurin, koska siitä puuttuisi olemassaolo. Siihen siis voitaisiin lisätä olemassaolo, ja se tulisi vielä suuremmaksi. Tästä seuraa toisin päin, että olennolla, jota suurempaa ei voi käsittää, eli Jumalalla on myös olemassaolo.

